text: [{"text_idx": "#000005", "text": "Dr: Obboleettiin gaafii baay\u2019ee gaarii gaafatte. Haasawa kiyya dhaggeeffattee, haasawa kiyyaan hawatamuu isii nuu himte. Alhamdulillaah! Saniif wayta dubbattus Qur\u2019aana keessaa suuraa ibsuu dandeesse. Alhamdulillaah! Qur\u2019aanni suuraa Nisaa\u2019 suuraa 4ffaa aayaa 56 irratti, \u201cAzaaba keessatti gogaan gubatee dhumate, jijjiiramee akka dhukkubbiin sitti dhagahamu godhama\u201dkan jedhu ibsameera. Dhimmi kun yaada amantii hinduu kan dachii tanarratti irra deebi\u2019anii dhalachuu jedhuun wal fakkaataa? Jettee gaafatte."}, {"text_idx": "#000007", "text": "Dur akka saayinsiin nutti himutti, qaamni laalaa dhukkubbii dhagayu sammuu qofa ture. Arra garuu gogaa jalattis miirri laalaan dhukkubbii itti dhagahamu akka jiru beekuu dandeenye. Waan kana saayinsii keessatti dur hin beeknu ture. Qur\u2019aanni akka nutti himetti, Akka adabbii dhandhamaniif jecha gogaa biraa isaaniif kennina jedha. Kanaafuu yaadni saayinsii kan sammuu qofatti dhukkubbiin dhagahama jedhu kuffifameera."}, {"text_idx": "#000008", "text": "Rabbiin ol aane mooti haqaati. Qur\u2019aanni suuraa Nisaa\u2019 suuraa 4ffaa aayaa 40ffaa irratti \u201cDhugumatti Rabbiin hanga madaala atomii tokkoo hin miidhu\u201cjedhamee ibsameera. Kana jechuun inni haqa dalaga. Fakkeenyaaf, akka seenaan nutti himutti, Hitlar yahuudota Miiliyana 6 tahan gara jabeenyaan fixe. Arraan tana osoo poolisiin qabee Hitlariin hidhee, adabbii akkamii isa adabuu dandaya? Adabbiin guddaan isa adaban ajjeesuudha. Kun garuu lubbuu nama tokkoo qofa bakka bu\u2019a. haa tahu malee, Lubbuun namoota 5,999,999 kan inni ajjeese hoo? Aakhiratti, jireenya itti aanutti, Rabbiin akkana jedhe; warra keeyyattoota keenyatti kafaran, Nuti ibidda isaan seensifna. Dhawaata gogaan isaanii gubatuun akka isaan adabbii dhamdhamaniif jecha gogaa biraa isaaniif jijjiirra. Jedhe. Rabbiin ol aane yoo Hitalriin yeroo miiliyana 6 ajjeesuu barbaade, godhuu ni dandaya. yeroo miiliyana 12\u2019s yoo barbaade ni dandaya. Yaadni Qur\u2019aanaa kun adabbiin jireenya itti aanuu maal akka fakkaatu nutti himutti jira. Kun yaada marsaa irra deebi\u2019anii dhalachuu hin ibsu."}, {"text_idx": "#000009", "text": "Dhimma marsaa irra deebi\u2019anii dhalachuu kana Veedaa keessatti yoo dubbiste ni argatta. Veedaan kitaabban amantii Hinduu keessaa isa irra amanamaadha. Veedaan waa\u2019ee Punarjanam dubbata. Rigveedaa Mujallada kurnaffaa irratti ibsameera. Punar jechuun irra deebi\u2019uu jechuudha. Janam ammoo Dhalachuudha. Irra deebi\u2019anii dhalachuu jechuudha. Nuti Muslimoonni irra deebi\u2019anii dhalachutti ni amanna. Qur\u2019aannis waa\u2019ee jireenya itti aanu ni dubbata. Takka duunee eega dhabamneen booda, guyyaa qiyaamaa du\u2019aa kaafamna. Veedaanis waanuma wal fakkaataa jedha. Punar janam jechuun jireenya itti aanu jechuudha. Haa tahu malee hayyoonni Hindu\u2019izimii filisofii Samiskaaraa jedhamu qabatanii dhufan. Akka Filosofii Hindu\u2019izmiitti Samiskaaraa jechuun marsaa dhalachuu du\u2019uu, ammas dhalachuu du\u2019uu jechuuti. Kun Veedaa keessatti bakka takkattillee hin ibsamne. Veedaan waa\u2019ee jireenya itti aanuu qofa dubbate. Qur\u2019aannis waa\u2019ee sanii ni dubbata."}, {"text_idx": "#000010", "text": "Haa tahu malee hayyoonni Hindu\u2019izimii yaada namoonni gariin akkamitti naafa tahanii dhalatan, namoonni gariin maatii hiyyeessaa keessatti maaf dhalatan, namoonni gariin dhibee onnee hamaa waliin maaf dhalatan yaada jedhu ibsuu dadhaban. Kanaafuu Rabbi akkanaan nama wal hin caalchisu jedhanii filosoofii kana barsiisuu eegalan. Dalagaa Rabbii kanaaf deebisaa kennuu yaadanii filosofii haarawa kan Samiskaaraa jedhamu kana qabatanii dhufan. Kuniis Marsaa dhalatanii du\u2019uu, dhalatanii du\u2019uuti. Tarii namoonni rakkoo waliin dhalatan kunniin jireenya duraanii keessatti badii wahii dalaganiiran taha. Saniif naafa tahanii dhalatan. Kun filisofii Hayyoota Hinduuti malee kan Kitaabban amantii Hinduutii miti. Veedaan ifaan ifatti waa\u2019ee Punarjanam ykn jireenya itti aanuu dubbata."}, {"text_idx": "#000011", "text": "Qur\u2019aannis waa\u2019ee kana ni dubbata. Suuraa Mulk suuraa 67ffaa aayaa 2 irratti Allazii kalaqal mawta wal hayaata, (Rabbiin) Isa eenyuu keessantu irra toltuu akka hojjatu isin qoruuf jecha du\u2019aa fi jireenya uumeedha. Jedha. Kanaafuu dachii tanarra yeroo takka qofa jiraanna. Takka duunaan Rabbiin ol aane guyyaa qiyaama nu kaasa. Veedaanis kanuma jedha. Haa tahu malee Hayyoonni Hinduu daa\u2019imman gariin maaf duudaa tahanii dhalatan, gariin maaf qaroo malee dhalatan, gariin maaf dhukkuba onnee waliin dhalatan, gariin maaf maatii hiyyeessaa kessatti dhalatan yaada jedhu ibsuu dadhaban. Waan yaada kana ibsuu dadhabaniif filosofii veedaa keessatti hin ibsamne kana qabatanii dhufan. Bagwaadgiitaa yoo dubbistanis kanuma. Lubbuun takka akkamitti gara biraatti akka jijjiiramtu dubbata. Akkuma raammoon (buuqqataan) sadarkaa itti aanurra gahee gara uumama biraatti jijjiiramutti, nabseen ilma namaatis gara qaama biraatti jijjiiramti. Wanti kun yeroo tokko raawwatama yaada jedhu hin morminu. Garuu yeroo heddu irra deddeebi\u2019ama kan jedhu dogongora guddaadha. Islaamummaan dhimma namoota rakkoo waliin dhalatanii kana maal akka barsiisu isinii ibsa."}, {"text_idx": "#000012", "text": "Eega hayyoonni Hinduu dogoggora dalaganii ibsi islaamummaa hoo maali jettee na gaafatuu malta. Islaamummaa keessatti, Akkuma dura ibse Qur\u2019aannii Suuraa Mulk suuraa 67ffaa aayaa 2 irratti \u201cAllazii kalaqal mawta wal hayaata. (Rabbiin) Isa eenyuu keessantu irra toltuu akka hojjatu isin qoruuf jecha du\u2019aa fi jireenya uumeedha\u201cJedha. Kanaafuu obbolii jireenyi dachii tanaa jireenya itti aanuuf qormaata. Bara hunda wayta baruumsa xumurtu qormaanni kennamu garaagarummaa qaba. Dhugaa moo soba? Qormaata wal fakkaataa hin fudhattu. Haaluma wal fakkaatuun Rabbiin namoota garagaraa karaa garagaraatiin qormaata. Qur\u2019aanni, \u2018ilmaan teessan qormaata\u201d\u009d jedhee barsiisa. Qur\u2019aanni, \u2018Qabeenyi keessan qormaata jedhee barsiisa."}, {"text_idx": "#000013", "text": "Rabbiin ol aane namoota garii hiyyeessa godhee uume. Garii dureessa godhee uume. dureeyyiin zakaa kennuu qaban. Islaamummaa keessatti, dureessi qabeenya warqii graama 85 ol tahu kuufatee lafaa qabu, wagga waggaan qabeenya kuufate sanirraa zakaa parsantii 2.5 kennuu qaba. Hiyyeessi garuu zakaa hin kennu. Hiyyeessi qormaata gama zakaatiin jiru kana dhibba keessaa dhibba argata. Dureessi garuu yoo zakaa hin kennine zeeroo argata. Yoo zakaa walakkaa kenne walakkaa argachuu dandaya. Dachii tanarratti \u2018kun hiyyeessa namaati\u2019 jechaa dubbanna. Garuu Hiyyeessi guyyaa qiyaamaa dhimma zakaa kanarraa nagaya taha. qormaata gama zakaa ni dabra. Kanaafuu Hiyyummaan qormaata, qabeenyis qormaata. Qormaata dabruufi dabruu dhabuun dalaga kee irratti hundaaya. Rabbiif ajajamuufi ajajamuu dhabuurratti hundaaya. Qur\u2019aanni Ilmaan teessanis qormaata jedhee barsiisa. Namoonni lama wal fuudhanii ilmoo argachuu danda\u2019u. ilmoon dhalate sun ammoo rakkoo onnee qabaachuu mala. Daa\u2019imni sun badii dalage takkallee hin qabu. Qur\u2019aanni daa\u2019imman hundi badii irraa qulqulluu tahanii akka dhalatan nuu hima. Daa\u2019imni hundi cubbuu malee dhalata. Rakkoo waliin dhalatuun isaa qormaata Abbaa fi haadhaati. Maatiin sunniin amantiin Rabbi irratti qaban ni jabaata moo ni laafa? Kan jedhutu ittiin laallama. Abbaa fi haati yoo iimaana laafaa qabaatan, \u2018Kun gooftaa akkamiiti, yeroo hunda isaaf salaanna. Daa\u2019ima rakkoo qabu maaliif nuuf kenna?\u2019 jedhanii komatan. Muslimni dhugaa \u2018Alhamdulillaah\u2019 jedha. Rabbiif galanni haa gahu jedhee fudhata. Hin komatu. Tarii Rabbiin maatii saniif sadarkaa ol aanaa kennuu barbaadee daa\u2019ima san isaanii kenne taha."}, {"text_idx": "#000014", "text": "Qormaata Baachlarii yoo xumurtan qormaata salphaa waan taheef Digrii ni argattan. Haa tahu malee yoo qormaata MBBS dabartan qofa Doktor jedhamtanii yaamamtan. Qormaata MBBS dabruun haalaan ulfaataadha. Tarii Rabbiin maatii sanii jannata keessatti sadarkaa guddaa kennuuf jecha qormaata san isaaniif kenne. Guyyatti yeroo shan salaatanis daa\u2019ima rakkoo qabu isaanii kennuu dandaya. Tarii sun maatiin sunniin amantii san qabatanii itti fufan moo ni kafaran kan jedhu qormaatuuf kenname taha. yoo qormaata san dabran jannata keessatti sadarkaa guddaa argatu. Kanaafuu Qabeenyi, hiyyummaan, fayyaan, dhukkubni qormaata. Jireenya kee kan duraanii waliin waan wal qabatuu miti. Sun ilaalacha hayyoota amantii Hinduuti. Kan veedaatii miti. Kanaafuu veedaan waanuma wal fakkaataa Qur\u2019aanni dubbaturraa dubbata. Gara dachii tanaa yeroo tokko dhufta. Itti aansuun jireenya itti aanu qabda. Punarjanam. Garuu dhalattee duuta, dhalattee duuta kan jedhamuu miti. Kun qaama veedaatii miti. Deebisaa sii kenne jedhee abdadha obbolii."}, {"text_idx": "#000016", "text": "Gaafattuu: Rabbiin tokko qofa akka jiruu fi Nabiyyiin ergamaa xumuraa tahuu isaanii nin amana. Galatoomi!"}, {"text_idx": "#000022", "text": "700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?\n696: Azkaara Salaata waajibaa boodaa yeroo biroo yoo qara\u2019e akkami?"}, {"text_idx": "#000024", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]